钦定古今图书集成/方舆汇编/边裔典/第127卷 > 《四方夷落之情》
## 钦定古今图书集成/方舆汇编/边裔典/第127卷 > 《四方夷落之情》

回纥，其先匈奴也。元魏时号“高车部”，或曰“敕勒”，讹为
铁勒。其部落曰袁纥、薛延陀等，凡十有五种，皆散处
碛北。至隋曰韦纥。其人骁彊。初无酋长，逐水草转徙，
善骑射，喜盗钞，臣于突厥，突厥资其财力，雄北荒。后
韦纥叛突厥，自为俟斤，称回纥，姓药罗葛氏，居薛延
陀北娑陵水上，距京师七千里。众十万，胜兵半之。突
厥已亡，唯回纥与薛延陀为最雄。彊其后攻薛延陀，
残之，并有其地，遂南逾贺兰山，境诸河。天宝中，有裴
罗者，自称骨咄禄毗伽阙可汗，南居突厥故地，悉有
九姓之地。斥地愈广，东极室韦，西金山，南控大漠，尽
得古匈奴地。其后易回纥曰“回鹘”，言捷鸷犹鹘然。

臣按：有唐一代，北狄最彊者，前曰突厥，后曰回鹘。突厥控弦多几百万，回纥悉有九姓之众，然皆居其境内而不得中国地，故其为害止于边地。宋之契丹、拓跋，其地与众未必过此二虏，然契丹得幽、燕十八州地，拓跋尽有兴夏之境，据中国地，用中国人为中国害，此宋边患所以比唐为甚，今当以之为戒而防之于微，切不可使之得用吾逸出之人，据吾尺寸之地。